DA Den Europæiske Unions Tidende C 249/1

UDTALELSE FRA KOMMISSIONEN

af 15. oktober 2009

i henhold til artikel 7 i Rådets direktiv 89/686/EØF for så vidt angår et forbud mod beskyttelsesbeklædning til motorcyklister, »BF motorcycle hardwear« med slagbeskyttelse af typen »Tested PR«, udstedt af de polske myndigheder

(EØS-relevant tekst)

2009/C 249/01

1. Anmeldelse fra de polske myndigheder

I henhold til artikel 7, stk. 1, i direktiv 89/686/EØF (1) om indbyrdes tilnærmelse af medlemsstaternes lovgivninger om personlige værnemidler skal en medlemsstat, hvis den konstaterer, at personlige værnemidler med et CE-mærke, der anvendes efter deres formål, kan frembyde en sikkerhedsrisiko for personer, husdyr og ejendom, træffe de nødvendige foranstaltninger til at trække disse personlige værnemidler tilbage fra markedet, forbyde markedsføring eller begrænse den frie omsætning af dem.

I henhold til artikel 7, stk. 2, i direktivet skal Kommissionen efter at have hørt de berørte parter tage stilling til, om den finder en sådan foranstaltning berettiget eller ej. Hvis foranstaltningen anses for at være berettiget, skal Kommissionen give medlemsstaterne underretning herom, således at de kan gennemføre alle nødvendige foranstaltninger i forbindelse med det pågældende værnemiddel, jf. bestemmelserne i artikel 2, stk. 1.

Den 8. august 2008 gav de polske myndigheder Europa-Kommissionen meddelelse om en foranstaltning vedrørende forbud mod markedsføring af beskyttelsesbeklædning til motorcyklister »BF motorcycle hardwear« med slagbeskyttelse af albuer, underarme, knæ og den øverste del af skinnebenet af typen »Tested PR«.

De sagsakter, der blev fremsendt til Kommissionen, indeholdt en erklæring om CE-mærkning fra Ashan (UK) Ltd., 68, Great Eastern Street, London, EC2A 3JT, Det Forenede Kongerige, på vegne af M/S Havaba Bikewear, Metzingen, Tyskland, med følgende bilag, hvormed det erklæres, at produkterne er i overensstemmelse med direktivet:

— bilag »A« skulderbeskyttelse, type HB-S-E

— bilag »B« knæbeskyttelse, type HB-K-E

— bilag »D« rygbeskyttelse, type HB-B-E

— bilag »E« hoftebeskyttelse, type HB-H-E

2. Begrundelse for foranstaltningen

De polske myndigheder meddelte, at den pågældende beskyttelsesbeklædning ikke havde gennemgået EF-typeafprøvningsproceduren i henhold til direktivets artikel 10.

Desuden manglede brugsvejledningen.

De polske myndigheder erklærede, at fabrikanten ikke havde bragt produktet i overensstemmelse med de gældende krav, selv om han var blevet anmodet herom i henhold til direktivets artikel 13, stk. 4.

3. Udtalelse fra Kommissionen

Den 9. marts 2009 fremsendte Kommissionen en skrivelse til Ashan (UK) Ltd. med en opfordring om at indgive bemærkninger til den foranstaltning, som de polske myndigheder havde truffet. Til dato har Kommissionen ikke modtaget svar.

I lyset af den tilgængelige dokumentation og de berørte parters kommentarer mener Kommissionen, at de polske myndigheder har dokumenteret, at beskyttelsesbeklædningen til motorcyklister, »BF motorcycle hardwear« med slagbeskyttelse af typen »Tested PR«, ikke opfylder de gældende krav i direktiv 89/686/EØF.

Det er derfor Kommissionens opfattelse efter at have fulgt den krævede procedure, at de polske myndigheders foranstaltning vedrørende et forbud er berettiget.

Udfærdiget i Bruxelles, den 15. oktober 2009. På Kommissionens vegne Günther VERHEUGEN Næstformand

(1) EUT L 399 af 30.12.1989, s. 18.